Hnojník (potok)

Hnojník je potok v Gemeri, na území okresu Rimavská Sobota. Je to pravostranný prítok Blhu a má dĺžku 7,5 km. 

Pramení v Rimavskej kotline pri obci Bakta, na severovýchodnom úpätí vrchu Diep (299,4 m n. m.) v nadmorskej výške cca 245 m n. m. Najprv tečie juhovýchodným smerom lesnatým prostredím, potom sa stáča na východojuhovýchod a preteká intenzívne využívanou poľnohospodárskou krajinou. Priberá krátky pravostranný prítok z Batčanského lesa a napája vodnú nádrž Bátka. Napokon pokračuje smerom na východoseverovýchod a v nadmorskej výške 169,9 m n. m. ústi pri obci Dulovo do Blhu.

Referencie 

Potoky na Slovensku
Povodie Rimavy
Vodné toky v okrese Rimavská Sobota